NWR รูด 10% หลังงบ Q2 พลิกขาดทุน 612 ลบ. เซ่นต้นทุนพุ่ง – รายได้ลด
NWR ร่วงกว่า 10% หลังรายงานผลการดำเนินงาน Q2/64 พลิกขาดทุน 612 ลบ. เซ่นต้นทุนเหล็กพุ่ง – รายได้ธุรกิจผลิตภัณฑ์คอนกรีตและอื่นๆ ปรับตัวลดลง
NWR ร่วงกว่า 10% หลังรายงานผลการดำเนินงาน Q2/64 พลิกขาดทุน 612 ลบ. เซ่นต้นทุนเหล็กพุ่ง – รายได้ธุรกิจผลิตภัณฑ์คอนกรีตและอื่นๆ ปรับตัวลดลง
17 ส.ค. 2564

ผู้สื่อข่าวรายงานว่า ราคาหุ้น บริษัทเนาวรัตน์พัฒนาการ จำกัด (มหาชน) หรือ NWR ณ เวลา 10.41 น. อยู่ที่ระดับ 0.86 บาท ลบ 0.10 บาท หรือ 10.42% สูงสุดที่ระดับ 0.90 บาท ต่ำสุดที่ระดับ 0.84 บาท ด้วยมูลค่าการซื้อขาย 68.26 ล้านบาท

โดยราคาหุ้น NWR ปรับตัวลดลงอย่างหนักวันนี้ หลังประกาศผลดำเนินงานงวดไตรมาส 2/64 ขาดทุนสุทธิ 611.92 ล้านบาท ขาดทุนสุทธิต่อหุ้น 0.2367 บาท เมื่อเทียบกับช่วงเดียวกันของปีก่อนที่มีกำไรสุทธิ 37.21 ล้านบาท กำไรสุทธิต่อหุ้น 0.0144 บาท เนื่องจากมีต้นทุนงานก่อสร้างเพิ่มขึ้นจากไตรมาสเดียวกันปี 63 เท่ากับ 33.33% เนื่องจากไตรมาส 2/64 มีการปรับประมาณการต้นทุนโครงการเพิ่มขึ้น สาเหตุมาจากความล่าช้าของการก่อสร้าง รวมทั้งผลกระทบจากการเพิ่มขึ้นของราคาเหล็กซึ่งเป็นวัสดุหลักในการก่อสร้างและการแพร่ระบาดของโควิด-19
พร้อมกันนี้ บริษัทมีรายได้จากธุรกิจผลิตภัณฑ์คอนกรีตและอื่นๆ ลดลง 414.85 ล้านบาท หรือ 83.21% เนื่องจากได้มีคำสั่งให้ บริษัท แอ็ดวานซ์ พรีแฟบ จำกัด ซึ่งเป็นประกอบธุรกิจผลิตภัณฑ์คอนกรีต ชะลอการผลิตผลิตภัณฑ์คอนกรีตใช้ในโครงการสุวรรณภูมิ เฟส 3 ทำให้รายได้ลดลงมากเมื่อเทียบกับไตรมาสเดียวกันของปี 63